CELEX: 62014TN0732
Language: hu
Date: 2014-10-23 00:00:00
Title: T-732/14. sz. ügy: 2014. október 23-án benyújtott kereset – Sberbank of Russia kontra Tanács

19.1.2015   
            
            
               HU
            
            
               Az Európai Unió Hivatalos Lapja
            
            
               C 16/41
            
         
      2014. október 23-án benyújtott kereset – Sberbank of Russia kontra Tanács
      (T-732/14. sz. ügy)
      (2015/C 016/65)
      Az eljárás nyelve: angol
      
         Felek
      
      
         Felperes: Sberbank of Russia OAO (Moszkva, Oroszország) (képviselők: D. Rose QC, M. Lester barrister, P. Crowther és J. Fearns solicitorok)
      
         Alperes: az Európai Unió Tanácsa
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg a 2014. július 31-i 2014/512/KKBP tanácsi határozatot, a 2014. július 31-i 833/2014/EU tanácsi rendeletet, a 2014. szeptember 8-i 2014/659/KKBP tanácsi határozatot és a 2014. szeptember 8-i 960/2014/EU tanácsi rendeletet, amennyiben e jogi aktusok a felperesre vonatkoznak;
               
            
                  —
               
               
                  állapítsa meg a keresetlevél 52. pontjában összefoglalt rendelkezések jogellenességét;
               
            
                  —
               
               
                  kötelezze a Tanácsot a felperes költségeinek a viselésére.
               
            
         Jogalapok és fontosabb érvek
      
      Keresete alátámasztása érdekében a felperes négy jogalapra hivatkozik.
      
                  1.
               
               
                  Az első jogalap azon alapul, hogy a Tanács nyilvánvalóan tévesen vélte úgy, hogy a felperesnek az ukrajnai helyzetet destabilizáló orosz intézkedések miatt hozott korlátozó intézkedések hatálya alá tartozó személyek, szervezetek és szervek listáira történt felvételére vonatkozó kritériumok bármelyike teljesült a felperes tekintetében. A felperes azt állítja, hogy nem teljesíti a felvételre vonatkozó kritériumokat, valamint hogy a Tanács következésképpen hatásköreit túllépve járt el a megtámadott jogi aktusokba történt felvételekor.
               
            
                  2.
               
               
                  A második jogalap azon alapul, hogy a Tanács megsértette azon kötelezettségét, hogy indokokat szolgáltasson a felperes felvételéről, mivel nem adott megfelelő vagy elegendő indokokat a felperesnek a megtámadott jogi aktusokba történt felvételéről.
               
            
                  3.
               
               
                  A harmadik jogalap azon alapul, hogy a Tanács nem tartotta tiszteletben a felperes védelemhez való jogát és a hatékony bírósági felülvizsgálathoz való jogát, mivel nem tájékoztatta a felperest a megtámadott jogi aktusokba történt felvételéről, valamint nem mutatott be semmilyen bizonyítékot a felperes felvételének az alátámasztására.
               
            
                  4.
               
               
                  A negyedik jogalap azon alapul, hogy a felperesnek a megtámadott jogi aktusokba történt felvétele alapvető jogai – beleértve a vállalkozása, valamint a jóhírneve védelméhez való jogát –igazolatlan és aránytalan korlátozásának minősül.